Marlene Harpsøe (DD), 2023-05-03:
Mange tak.
En værdig ældrepleje er helt centralt, ikke kun for Danmarksdemokraterne, men for hele Folketinget, og det er rigtig godt at høre, at det er det, vi skal opnå.
Lovforslaget her er en del af det arbejde for netop at sikre en værdig ældrepleje rundtomkring på plejeenheder i Danmark.
Med lovforslaget genindføres den midlertidige forsøgsordning med obligatoriske opfølgnings- og læringsforløb til plejeenheder, der modtager et påbud fra Ældretilsynet i Styrelsen for Patientsikkerhed som følge af problemer med den social- og plejefaglige kvalitet.
Det er det udgående rejsehold fra Videnscenter for værdig ældrepleje i Sundhedsstyrelsen, som udfører de her forløb.
Lovforslaget udmønter en del af aftalen om SSA-reserven, som et flertal her i Folketinget inklusive Danmarksdemokraterne er med i.
I Danmarksdemokraterne støtter vi forslaget, fordi det er vigtigt, at et påbud i ældreplejen følges op af konkret læring og udvikling, så kvaliteten af plejen af de ældre løftes og medarbejderne oplever at blive mødt med støtte til udvikling og læring frem for blot påbud.
På den måde skal påbud og tilsyn føre til reelle forandringer i ældreplejen, som skaber værdi for både borgere og medarbejdere.
Lad mig huske at slå fast, at langt de fleste medarbejdere i omsorgs- og sundhedsfaget, som SF's ordfører også slog fast her på talerstolen, hver dag går på arbejde med det formål at sikre den bedst mulige pleje og værdighed for den enkelte.
Men der kan ske fejl, og det er de fejl, som man er nødt til at se på hvordan man kan lære af, så man kan blive bedre og sikre den omsorg og værdighed, som er nødvendig for at sikre, at det enkelte menneske bliver set på som den, det er, trods alderdom og skavanker, som følger med tiden.
Man er jo i faget, fordi man rigtig gerne vil sikre den her værdighed i arbejdet med mennesker, der f.eks. på grund af alderdom har behov for omsorg og pleje.
I min verden handler det også meget om lederskab, ikke kun den øverste ledelse i forhold til de enkelte plejeenheder, men det handler også om selvledelse; det handler om den enkelte person i pleje- og omsorgsfaget, som har et individuelt ansvar for at sikre den her værdighed og kvalitetsudvikling, men også i forhold til den refleksive praksislæring ved hele tiden at tage den med ind i arbejdet som en naturlig del af det at være i faget.
I dag er der ikke alle steder en kultur for den her refleksive praksislæring, og det er nødvendigt, hvis det er, vi skal sikre en værdig ældrepleje.
Og noget af det, som rejseholdet også kan være med til at gøre op med, og som tidligere talere også har gjort opmærksom på, er netop den her kultur, hvor man ikke lærer af sine fejl.
Det er vigtigt at lære af sine fejl.
Det siger jeg ikke, fordi jeg ønsker en eller anden form for negativ nulfejlskultur; det er ikke det, det handler om.
Det handler om, at vi skal gøre vores bedste hver dag, og at vi også en gang imellem skal kunne erkende, at vi kommer til at træde ved siden af, lave nogle fejl, og så er det jo bare med at sikre, hvordan man kan blive bedre klædt på til at håndtere det anderledes fremadrettet.
Så det er Danmarksdemokraternes indstilling her: læring og udvikling er også inden for omsorgs- og sundhedsfaget vejen frem, hvis det er, vi skal sætte det enkelte menneske i centrum for den pleje og omsorg, som er vigtig med henblik på at sikre en god og værdig alderdom for den enkelte.
Så Danmarksdemokraterne stemmer for forslaget, men vi vil også sende det tydelige signal, at det er rigtig vigtigt, at vi snart kommer i gang med forhandlingerne om en ældrelov, og at vi også kigger på, om det her rejsehold ikke skulle permanentgøres, sådan at det ikke er sådan, at vi kun tager det frem til 2024, for hvad så med efter 2024?
Vi er nødt til at se på en varig finansiering af det her rejsehold, og hvordan det kan indgå fremadrettet i forhold til at sikre den værdighed, som rigtig mange mennesker har brug for, når det er, at de svækkes på grund af alderdom.
Tak for ordet.